
1.  Terorismul, o gravă ameninţare pentru comunitatea internaţională

l.l.  Definiţie şi caracteristici

Terorismul este un fenomen mai uşor de descris decât de definit. Nu există încă o definiţie clară şi comun acceptată a termenului «terorism». Jurisdicţiile care au optat pentru descrierea conceptului de terorism prin enumerare sunt de acord în ceea ce priveşte faptul că scopul ultim al terorismului implică obiective politice; experienţa demonstrează, însă, că acesta nu este, întotdeauna, un adevăr valabil. Ceea ce pentru o anumită naţiune apare ca terorist, poate fi pentru alta un luptător pentru libertate. O definiţie conceptuală ar putea fi aceea că terorismul este o violenţă premeditată, motivată politic, îndreptată împotriva unor ţinte necombatante de către grupuri sau agenţi clandestini, cu intenţia de a influenţa audienţa1.

Noţiunea de «terorism» provine, din punct de vedere etimologic, din limba latină (terror = teroare). Încă înainte de romani, în mitologia greacă, teroarea (Phobos) şi frica (Deimos) erau numele date celor doi cai care trăgeau carul de luptă al lui Ares, zeul războiului. Simbolistica acestor cuvinte este semnificativă: războiul, lupta presupun recurgerea la forţă, la mijloace violente. Resorturile psihologice ale acestui proces sunt frica şi teroarea. Teroarea este încă de atunci percepută ca folosire sistematică a fricii pentru a obţine ceva.

Prin noţiunea de teroare se înţelege o teamă extremă care înspăimântă, tulbură şi paralizează. Această teamă colectivă poate fi indusă prin terorizare, adică prin practicarea ameninţării cu violenţa sau folosirea acesteia.

Conceptul de terorism a apărut relativ târziu - conform Dicţionarului Robert, verbul a teroriza a intrat în vocabularul limbii franceze abia după anul 1796. Folosirea modernă a conceptului de teroare a început în Revoluţia Franceză din 1789; caracteristica cea mai spectaculoasă şi mai cunoscută a terorii a fost executarea tuturor opozanţilor, teroarea fiind privită ca o metodă de eliminare a indezirabililor.

Începând cu anul 1880, termenul de terorism a început să fie asociat cu violenţa şi teroarea premeditat antistatală sub impactul acţiunii teroriştilor ruşi şi anarhiştilor din anii '90.

Atentatele politice vor deveni tot mai des o modalitate de rezolvare a unor divergenţe de ordin extern. Dacă în epoca modernă teroriştii proveneau, în majoritate din rândul nemulţumiţilor dintr-o anumită ţară, în perioada interbelică terorismul va deveni un mijloc de coerciţie internă şi o formă de agresiune externă. Apariţia şi generalizarea terorismului în perioada postbelică a fost determinată de o multitudine de cauze de ordin naţional, social, politic, ideologic sau religios.

Cu toate că nu există un consens internaţional asupra definiţiei terorismului, se apreciază că o cale mai rezonabilă de definire conceptuală ar consta în identificarea caracteristicilor terorismului, care pot fi grupate în 4 categorii generale: obiective, strategii, operaţii şi organizare.

Scopul final urmărit de terorism este de natură politică, ceea ce şi separă terorismul de alte acte criminale.

Dacă scopul tactic sau obiectivul imediat al unui grup terorist îl constituie crearea terorii, scopul strategic îl constituie folosirea panicii, a dirijării nemulţumirii publice generate de starea de teroare ce poate obliga puterea la concesii politice pe linia scopurilor propuse1. Văzut din această perspectivă, terorismul poate fi înţeles şi ca o practică psihologică a cărei elemente determinante sunt frica şi publicitatea.

O altă caracteristică importantă a acţiunilor teroriste este clandestinitatea; din cauza naturii violente şi criminale a terorismului, partizanii acestuia trebuie să acţioneze acoperit, pentru a evita identificarea lor.

Pe lângă faptul că este violent, criminal şi clandestin, mai trebuie avută în vedere încă o caracteristică a terorismului şi anume faptul că acesta se practică, în majoritatea cazurilor, în grup.

O altă dificultate în definirea conceptuală o constituie distincţia dintre terorismul naţional (autohton) şi cel internaţional; această distincţie poate fi operată la nivelul scopului operaţiunilor unei organizaţii teroriste, în sensul că aceasta poate viza o singură ţară sau poate depăşi graniţele ei. 

Tot mai multe ţări percep terorismul ca pe o ameninţare internaţională, care poate lovi în interesele lor oriunde în lume. De aceea măsurile luate pe plan intern nu mai sunt suficiente pentru rezolvarea unei probleme transnaţionale sau internaţionale.

 

 1.2. Tipuri/forme de manifestare

Potrivit lui George Levasseur1, actele de terorism pot fi împărţite în patru categorii de manifestare, diferenţiate după autori şi scopurile urmărite:

a) terorismul ordinar sau banditismul - în general, acte de violenţă ce urmăresc obţinerea unor avantaje sau foloase materiale, comise individual sau în bandă şi care nu au obiective politice;

b) terorismul politic - care acoperă gama asasinatelor organizate şi sistematice, cu finalitate politică evidentă;

c) terorismul de stat - presupune recurgerea din partea unui stat la acte de natură teroristă în lupta cu unele mişcări sau persoane considerate subversive. Tot în această categorie se mai înscriu exercitarea sistematică a actelor de coerciţie bazate pe utilizarea pe scară largă a forţei şi printr-un larg evantai de mijloace violente. Actele de terorism de stat dau în mod necesar naştere la acţiuni de terorism şi de contraterorism care, la rândul lor, provoacă o adevărată reacţie în lanţ;

d) terorismul internaţional - se poate realiza la două nivele diferite:

- individual - în cazul actelor de terorism intern (individual sau în grup), la care se adaugă un element de extraneitate referitor la autori, victimă sau locul de executare a actului şi locul de producere a efectelor sale;

- statal - atunci când actele respective sunt îndreptate împotriva unui stat

Terorismul internaţional este şi el de două feluri:

- de drept comun sau banditism internaţional, când vizează foloase materiale;

· politic.

Potrivit tipologiei acceptate de Departamentul de Stat al SUA2, terorismul se poate materializa sub două forme:

l. Terorismul organizaţional. Întotdeauna mici, strâns unite şi omogene politic, aceste grupări teroriste sunt incapabile să obţină sprijinul larg al maselor în favoarea poziţiilor lor radicale, fiind nevoite să apeleze la terorism. Unele dintre aceste grupări pot deveni transnaţionale, adică dispun de potenţialul necesar pentru a lovi oriunde în lume;

2. Terorismul practicat în contextul insurgenţelor. Insurgenţii pot fi separatişti etnici sau rebeli politici. Acţiunile insurgente sunt de natură paramilitară sau de gherilă, operând în limitele graniţelor naţionale. Forţele insurgente au adeseori o componentă teroristă menită să erodeze credibilitatea guvernului, legitimitatea şi sprijinul politic prin terorizarea civililor.

3. Terorismul sponsorizat. Acesta implică sprijinirea unor grupări teroriste sau a acţiunilor lor de către state suverane. Sponsorizarea de stat a terorismului poate atinge mai multe grade de implicare:

- implicarea directă în operaţiuni teroriste;

- încurajarea, asistenţa logistică şi sprijinul material acordat grupărilor teroriste în producerea de atentate în interesul statelor;

· procurarea de armament, explozibil, asistenţă în domeniul insurecţiei, asigurarea de liberă trecere şi locuri de retragere, precum şi justificarea ideologică din partea statului sponsor.

 

  

1.3. Terorismul internaţional. Terorismul de stat

Analiza evoluţiei fenomenului terorismului de stat pe plan internaţional, sub multiplele sale aspecte, a condus la concluzia că terorismul internaţional a intrat într-o nouă fază - cea a terorismului de stat, pe care unii analişti francezi îl denumesc terorism internaţional de stat, iar cei americani terorism sponsorizat de către state. Acest nou fenomen - intrat în arena terorismului internaţional la începutul anilor ' 60 - constă în acte de terorism desfăşurate activ de către agenţi de stat şi diverse grupări teroriste asistate şi susţinute de stat, care le oferă pregătire, informaţii, asistenţă consulară şi diplomatică, facilităţi de logistică şi de transport, azil, asistenţă financiară, etc. Astfel, se conturează un concept nou, prin care este desemnată folosirea violenţei, a terorii - sau ameninţarea cu folosirea acesteia - de către state în raporturile conflictuale dintre ele, în scopul obţinerii unor avantaje de ordin politic, economic, social, militar sau de altă natură.

Unii teoreticieni asociază terorismul de stat cu politica de forţă şi dictat a marilor puteri sau a fostelor puteri coloniale; alţii, mai ales cei occidentali, susţin contrariul, şi anume că terorismul de stat loveşte, înainte de toate, democraţiile, considerând că fenomenul nu ar fi putut prolifera dacă nu ar fi beneficiat de sprijinul unor state care finanţează şi înarmează grupările şi organizaţiile teroriste, oferindu-le, totodată, adăpost şi furnizându-le documente false. Mass-media occidentală a acut cunoscute diferite «liste» cu astfel de state, în cuprinsul cărora Libia, Iran, Irak, Cuba apar de fiecare dată.

Aspectul asupra căruia toţi analiştii şi teoreticienii sunt unanimi îl reprezintă faptul că terorismul de stat este cea mai periculoasă formă de terorism internaţional, de natură să afecteze grav pacea şi securitatea pe plan mondial. Terorismul de stat reprezintă, astfel, o nouă armă prin care anumite state urmăresc atingerea unor scopuri politice şi militare pe care nu le pot atinge pe alte căi.

O problemă referitoare la terorismul de stat o constituie faptul că sponsorul este, în acelaşi timp, subiect de drept internaţional - şi, implicit, supus rigorilor acestuia - şi are şi drepturile şi privilegiile care derivă din suveranitatea de stat şi din imunitate. Abuzând de privilegiile suveranităţii lor, asemenea state încalcă regulile dreptului internaţional. Deşi, prin diferite mijloace, s-au exercitat presiuni asupra unor asemenea state care finanţează terorismul să înceteze această stare de lucruri, până în prezent nu au fost încă găsite măsuri absolute şi efective care să pună capăt acestui tip de comportament. Totuşi, măsurile luate împotriva terorismului de stat sancţiuni politice şi economice şi presiuni diplomatice - au întrunit consensul comunităţii internaţionale.

 

1.4. Instrumente juridice internaţionale

Principalele instrumente juridice internaţionale referitoare la terorism reprezintă un exemplu pentru cele două abordări diferite ale problemei. Prima o reprezintă abordarea globală, care caută un larg consens internaţional cu referire la un singur aspect care poate constitui baza unui acord privind cel mai eficient mecanism juridic pentru combaterea terorismului. Cea de-a doua este abordarea în care fiecare tratat sau convenţie expune un anume act criminal, iar acestea luate împreună, vor alcătui un cadru legal cu aceeaşi finalitate.

Pericolul reprezentat de terorismul politic, în general şi de cel internaţional, în special, pentru pacea şi securitatea mondială face ca această problemă să se înscrie în rândul celor care interesează în cel mai înalt grad comunitatea internaţională, implicit dreptul internaţional.

Deşi terorismul internaţional este unanim condamnat ca fenomen, diverse acte de terorism constituie în prezent obiectul unei incriminări internaţionale numai în măsura în care aceste acte formează obiect de incriminare internaţională convenţională.

Terorismul constă în forme diverse ale unor acte de violenţă prin care persoane sau grupuri de persoane atentează la viaţa, integritatea corporală sau bunurile unor persoane, comit asemenea acte împotriva unor grupări politice, organizaţii sau instituţii. Scopul acestor atât de grave manifestări de violenţă poate fi diferit; ele pot fi îndreptate împotriva ordinii internaţionale sau a regimului social-politic dintr-un stat.

Terorismul internaţional constituie o infracţiune sui generis, un tip special de activitate criminală caracterizată prin prezenţa unui element de extraneitate. Pregătirea şi săvârşirea acestei infracţiuni, subiectele ei pasive sau active, mobilul, mijloacele de înfăptuire utilizate, interesează mai multe state. În anumite cazuri, activităţile criminale întreprinse în vederea săvârşirii actelor de terorism se prelungesc pe teritoriul mai multor state, fapt ce imprimă infracţiunii un caracter internaţional.

Reacţia statelor faţă de aceste crime a condus la aducerea problemei terorismului în faţa Ligii Naţiunilor şi adoptarea Convenţiei din 19371. Adoptată la iniţiativa Franţei, această convenţie prevedea, în esenţă, considerarea actelor de terorism în materie de extrădare drept delicte de drept comun. O dovadă a valorii ei juridice limitate o constituie eşecul înregistrat de aceasta, fiind ratificată doar de către un singur stat (India).

Deşi Convenţia de la Geneva din 1937 nu a intrat niciodată în vigoare, ea este importantă prin faptul că tratează în mod explicit terorismul internaţional ca pe o infracţiune internaţională.

După cel de-al doilea război mondial, o serie de instrumente internaţionale au clasificat terorismul printre crimele internaţionale. «Terorismul nu lezează numai un grup uman definit pe criterii teritoriale sau politice, ci întreaga comunitate internaţională, aceasta fiind prin urmare interesată de reprimarea lui»1.

Declaraţia universală a drepturilor omului din 1948 denunţă violenţa teroristă a guvernelor sau persoanelor particulare, proclamând că orice persoană are dreptul la viaţă, la libertate şi securitate, că nimeni nu trebuie să fie supus torturii sau unui tratament sau pedepse fondate pe cruzime, neomenie sau degradante. Protecţia acestor drepturi a fost reafirmată şi prin cele două pacte asupra drepturilor civile şi politice, respectiv, economice, sociale şi culturale din 1966.

Utilizarea unor criterii unice în definirea actelor de terorism a deschis calea elaborării, sub egida O.N.U., a Convenţiei relative la infracţiuni şi alte acte survenite la bordul aeronavelor, încheiată la Tokyo (1963), a Convenţiei de la Haga (1970) referitoare la reprimarea actelor de capturare ilicită a aeronavelor, a Convenţiei de la Montreal (1971) pentru reprimarea actelor ilicite îndreptate împotriva securităţii aviaţiei civile. Acestea se limitează însă la aspecte precise ale terorismului, neacoperind fenomenul în ansamblul său, întrucât elaborarea unui instrument general presupune realizarea unui consens asupra tuturor formelor de terorism.

Anul 1971 marchează şi apariţia Convenţiei adoptate de Organizaţia Statelor Americane asupra prevenirii şi represiunii actelor de terorism, semnată la Washington la 2 februarie 1971. Deşi aceasta reprezintă un act regional, negociatorii convenţiei au decis s-o deschidă spre aderare tuturor statelor, fără vreo limitare geografică. Textul interzice răpirea, asasinatul şi orice altă atingere la integritatea fizică a persoanelor cărora un stat este dator să le acorde o protecţie specială conform dreptului internaţional.

Multiplicarea şi gravitatea crescândă a actelor de terorism au contribuit la accelerarea dezbaterilor şi adoptarea de către Adunarea Generală a O.N.U. la 14 decembrie 1973 a Convenţiei asupra prevenirii şi reprimării infracţiunilor contra persoanelor care se bucură de o protecţie internaţională, inclusiv agenţii diplomatici. În legătură cu această convenţie trebuie remarcat mecanismul de reprimare foarte complet pe care-l prevede, precum şi garanţia unui tratament echitabil în toate fazele procedurii.

Un alt instrument regional în această materie îl reprezintă Convenţia europeană privind reprimarea terorismului, adoptată la 10 noiembrie 1976 de către Consiliul Europei. Textul convenţiei încearcă să acopere fenomenul terorist în ansamblul său dar, din cauza imposibilităţii definirii actului terorist, se limitează să enumere actele cuprinse în noţiunea de terorism. Această convenţie nu face nici o distincţie între un act terorist cu semnificaţie internaţională şi act terorist cu caracter intern, făcând astfel cooperarea între state extrem de dificilă, implicând diferite sisteme naţionale şi împiedicând ajungerea la soluţii uniforme1.

La 17 decembrie 1979, pe baza unei propuneri a R.F.G., Adunarea Generală a O.N.U. a adoptat Convenţia internaţională împotriva luării de ostatici. În preambulul Convenţiei se stipulează în mod expres că actele de luare de ostatici sunt o manifestare de terorism internaţional. Actele de tentativă, ca şi complicitatea la comiterea unor asemenea fapte sunt şi ele considerate infracţiuni. Totodată, Convenţia serveşte drept bază juridică pentru extrădare chiar şi în situaţiile în care nu există în toate statele semnatare tratate de extrădare încheiate între ele.

În anul 1988 au fost adoptate Protocolul pentru reprimarea actelor de violenţă pe aeroporturi care deservesc aviaţia civilă internaţională, care extinde şi suplimentează Convenţia de la Montreal, Convenţia pentru reprimarea actelor ilicite împotriva siguranţei navigaţiei maritime, aplicabilă activităţilor teroriste care se desfăşoară pe nave şi Protocolul pentru reprimarea actelor ilicite împotriva siguranţei platformelor fixe de pe raza continentală.

Tot sub egida O.N.U., în anul 1991 a fost adoptată Convenţia pentru marcarea explozivelor plastice în scopul detectării, deosebit de importantă în probleme de combatere a sabotajelor aeriene, iar în anul 1997 Convenţia internaţională pentru reprimarea atentatelor teroriste cu bombe, care extinde cadrul legal privind cooperarea internaţională în ce priveşte investigarea, urmărirea şi extrădarea persoanelor angajate în atentate teroriste cu bombe.

Instrumentele juridice internaţionale existente în materie de terorism reprezintă punctul culminant al unei lungi serii de eforturi întreprinse pentru dezvoltarea cadrului legal în acest domeniu, în acest mod dreptul internaţional punând la dispoziţia ţărilor mijloacele legale necesare. Este de datoria ţărilor să-şi utilizeze sistemele judiciare şi organismele specializate pentru a răspunde teroriştilor şi crimelor asociate terorismului. În faţa ameninţării teroriste nimeni nu este în siguranţă; costurile prevenirii acestei ameninţări, indiferent cât de mari ar fi, sunt, întotdeauna, infinit mai mici decât cumplitele consecinţe ale unor fapte deja împlinite. 

 

 

	2.
	Rezoluţia Consiliului de Securitate al O.N.U. 1269 din 19 

octombrie 1999 privind terorismul internaţional. Consideraţii

generale


 

Atunci când, la 9 decembrie 1994, a adoptat "Declaraţia privind măsuri care vizează eliminarea terorismului internaţional" (Rezoluţia 46/60 anexată), Adunarea Generală a O.N.U. a cerut să se facă toate eforturile necesare pentru ca această Declaraţie să fie recunoscută şi, totodată, integral respectată şi aplicată. Ea a îndemnat statele să ia, pe plan naţional şi internaţional, toate măsurile corespunzătoare pentru eliminarea terorismului. La cea de-a cincizecea sesiune a Adunării Generale, Secretarul General al O.N.U. a prezentat un raport privind modalităţile de aplicare ale Declaraţiei. Printr-o Declaraţie complementară celei din 1994 privind măsuri care vizează eliminarea terorismului internaţional (Rezoluţia 50/53 anexată), Adunarea Generală reafirmă că toate statele membre ale O.N.U. condamnă în mod solemn categoric, ca fiind criminale şi de nejustificat, toate actele, metodele şi practicile teroriste, indiferent unde se produc şi care le sunt autorii, în special cele care pun în pericol relaţiile de prietenie dintre state şi popoare şi ameninţă integritatea teritorială şi securitatea statelor. Totodată, statele membre reafirmă că actele, metodele şi practicile teroriste contravin scopurilor şi principiilor Naţiunilor Unite, acestora fiindu-le contrare şi fiinţarea şi planificarea actelor de terorism şi incitarea la asemenea acte. Statele membre sunt chemate să-şi concerteze eforturile pentru prevenirea, combaterea şi eliminarea terorismului şi să ia toate măsurile necesare în acest sens, conform legislaţiei lor interne, fie pentru extrădarea teroriştilor, fie pentru a-i deferi autorităţilor judiciare în scopul urmăririi şi condamnării lor.

 

Problema terorismului internaţional s-a aflat pe agenda Consiliului de Securitate al O.N.U. şi în anul 1999. La 19 octombrie a.c., întrunit sub preşedinţia lui Serghei Lavrov, Consiliul de Securitate al Organizaţiei Naţiunilor Unite a adoptat, în unanimitate, Rezoluţia 1269 (1999) – anexată – prin care condamnă în mod categoric toate actele de terorism şi metodele şi practicile teroriste, considerându-le criminale şi de nejustificat, indiferent de motivele care le-au generat, de formele de manifestare, de locul unde au fost comise sau de autorii acestora, în special cele care constituie o ameninţare la adresa păcii şi securităţii internaţionale.

Consiliul de Securitate subliniază, cu acest prilej, rolul decisiv care revine O.N.U. în întărirea cooperării internaţionale privind lupta împotriva terorismului şi accentuează importanţa concertării eforturilor statelor, organizaţiilor internaţionale şi regionale. Acesta cere tuturor statelor să ia în special măsuri destinate cooperării reciproce, mai ales în cadrul unor acorduri şi aranjamente bilaterale şi multilaterale, în scopul prevenirii şi eliminării actelor de terorism, protejării cetăţenilor lor şi a oricăror altor persoane împotriva atacurilor teroriste, încetării - prin toate mijloacele licite posibile - a pregătirii şi finanţării actelor de terorism pe teritoriul lor, precum şi pentru neacordarea dreptului de azil celor care organizează, finanţează sau comit acte de terorism, făcând astfel încât aceştia să fie arestaţi şi aduşi în faţa justiţiei.

Subliniind faptul că nici un stat nu se poate considera la adăpost de actele de terorism, toţi cei care au luat cuvântul în cadrul şedinţei în care a fost adoptată rezoluţia au condamnat terorismul internaţional ca o problemă mondială care necesită, în consecinţă, o acţiune la scară mondială. Reprezentând o ameninţare la adresa păcii şi securităţii internaţionale, evident că problema terorismului internaţional intră în sfera de competenţă a Consiliului de Securitate; delegaţii la şedinţă au precizat, totodată, că rezoluţia Consiliului de Securitate adoptată nu are ca obiect substituirea în locul Adunării Generale în ce priveşte definirea principiilor de luptă împotriva terorismului. Această rezoluţie nu face decât să ateste voinţa Consiliului de a lua parte activă la eforturile de luptă ale comunităţii mondiale împotriva terorismului şi de a crea, sub auspiciile Naţiunilor Unite, un front unit de luptă împotriva terorismului internaţional.

Cu ocazia adoptării Rezoluţiei 1269, Richard Holbrooke, ambasador al SUA la O.N.U., apreciind că aceasta reprezenta un pas mare în lupta împotriva terorismului internaţional, declara: "Politica SUA în materie de terorism este clară şi simplă. Terorismul este o activitate criminală, indiferent care i-ar fi circumstanţele şi motivaţiile. Nu există zone gri, nici circumstanţe atenuante ... Nu vom tolera terorismul şi vom continua să-i urmărim pe făptaşi până când vor fi aduşi în faţa justiţiei Dar terorismul este o problemă globală care necesită un răspuns global".

Aducând elogii activităţii întreprinse de O.N.U. pentru stabilirea unei cooperări internaţionale în vederea eliminării terorismului, ambasadorul Rusiei la O.N.U., Serghei Lavrov remarca, tot cu ocazia adoptării Rezoluţiei 1269, că este necesară cooperarea Consiliului de Securitate cu alte organisme şi instituţii ale O.N.U. angajate în lupta împotriva terorismului, subliniind totodată, că rezoluţia este un manifest împotriva terorismului care a definit priorităţile de luptă împotriva acestuia: universalizarea convenţiilor multilaterale împotriva terorismului, coordonarea activităţilor statelor şi organizaţiilor multilaterale şi regionale, asistenţă reciprocă privind protecţia cetăţenilor. «Actele inumane teroriste în care sute de oameni nevinovaţi din diferite ţări ale lumii devin victime ... şi dezvoltarea fără precedent a canalelor de antrenament şi finanţare ale actelor de terorism constituie argumente convingătoare că este necesară intensificarea fără compromis a luptei împotriva acestui rău». Serghei Lavrov a reamintit şi faptul că sunt pe punctul de a fi finalizate şi proiectele de convenţii privind reprimarea actelor de terorism nuclear şi reprimarea finanţării terorismului.

Anexa nr. 1

 

ORGANIZATIA NATIUNILOR UNITE

 

REZOLUŢIA 1269 (1999)

Adoptată de Consiliul de Securitate

în şedinţa din 19 octombrie 1999

 

 

Consiliul de Securitate,

Profund preocupat de creşterea numărului actelor de terorism care pun în pericol vieţile şi bunăstarea indivizilor din întreaga lume, precum şi pacea şi securitatea tuturor statelor,

Condamnând toate actele de terorism, indiferent de motivele acestora şi de către cine sunt comise,

Luând în considerare toate rezoluţiile relevante ale Adunării Generale, inclusiv rezoluţia 49/60 din 9 decembrie 1994, prin care aceasta a adoptat Declaraţia privind măsurile pentru eliminarea terorismul internaţional,

Subliniind necesitatea intensificării luptei împotriva terorismului la nivel naţional şi întăririi, sub auspiciile Organizaţiei Naţiunilor Unite, cooperării internaţionale eficiente în acest domeniu, cooperare pe baza principiilor Cartei Naţiunilor Unite şi normelor dreptului internaţional, inclusiv pe baza respectării dreptului internaţional umanitar şi drepturilor omului,

Sprijinind eforturile întreprinse pentru promovarea participării universale la convenţiile internaţionale existente privind lupta împotriva terorismului şi la aplicarea acestora, precum şi pentru elaborarea unor noi instrumente internaţionale de luptă împotriva ameninţării teroriste,

Luând notă cu satisfacţie de activitatea Adunării Generale, a organelor competente ale O.N.U., a instituţiilor specializate şi regionale, precum şi a altor organizaţii în lupta împotriva terorismului internaţional,

Hotărât să contribuie, în conformitate cu Carta Naţiunilor Unite, la eforturile de combatere a terorismului internaţional sub toate formele sale,

Reafirmând faptul că eliminarea actelor de terorism internaţional ,

inclusiv cele la care participă statele, constituie o contribuţie esenţială la menţinerea păcii şi securităţii internaţionale,

1. Condamnă în mod categoric toate actele, metodele şi practicile terorismului, pe care le consideră criminale şi de nejustificat - indiferent care ar fi motivaţia acestora - în toate formele şi manifestările lor, oriunde şi de către oricine ar fi comise, în special cele care ar putea constitui o ameninţare la adresa păcii şi securităţii internaţionale;

2. Cere tuturor statelor să aplice integral convenţiile internaţionale de luptă împotriva terorismului la care sunt parte, încurajează toate statele să considere ca o chestiune de prioritate aderarea la cele la care nu sunt parte şi încurajează, de asemenea, adoptarea rapidă a convenţiilor în curs de examinare;

3. Subliniază rolul hotărâtor al Naţiunilor Unite în întărirea cooperării internaţionale privind combaterea terorismului şi accentuează importanţa intensificării coordonării între state, între organizaţii internaţionale şi regionale;

4. Cere tuturor statelor să ia, inter alia, în contextul acestei cooperări şi coordonări, măsuri corespunzătoare pentru:

- cooperarea unele cu altele, în special prin acorduri şi aranjamente bilaterale şi multilaterale, în scopul prevenirii şi eliminării actelor de terorism, protejării cetăţenilor lor şi altor persoane împotriva atacurilor teroriste şi aducerii în faţa justiţiei a autorilor unor asemenea acte;

- prevenirea şi eliminarea în teritoriile lor prin intermediul tuturor mijloacelor legale a pregătirii şi finanţării oricăror acte de terorism;

- refuzul de a acorda azil celor care pregătesc, finanţează sau comit acte de terorism şi luarea de măsuri pentru reţinerea, urmărirea, punerea sub acuzare sau extrădarea lor;

- luarea unor măsuri corespunzătoare în conformitate cu prevederile relevante ale dreptului naţional şi internaţional, inclusiv ale normelor internaţionale privind drepturile omului, înainte de a acorda statut de refugiat, în scopul de a se asigura că solicitantul de azil nu a participat la acte de terorism;

- schimbul de informaţii în conformitate cu dreptul intern şi internaţional şi cooperare în probleme administrative şi judiciare, în scopul prevenirii comiterii actelor de terorism;

5. Roagă Secretarul General ca în rapoartele sale către Adunarea Generală, în special în aplicarea rezoluţiei 50/53 privind măsuri pentru eliminarea terorismului internaţional, să acorde o atenţie deosebită necesităţii prevenirii activităţilor teroriste şi combaterii ameninţării păcii şi securităţii internaţionale ca rezultat al acestora;

6. Se declară gata să ia în considerare prevederile relevante ale rapoartelor menţionate la pct. 5 de mai sus şi să ia măsurile necesare în conformitate cu responsabilităţile lor conţinute de Carta Naţiunilor Unite pentru a se opune ameninţărilor teroriste la adresa păcii şi securităţii internaţionale;

7. Hotărăsc să rămână sesizate în ce priveşte problema.

Anexa nr. 2

 

ORGANIZATIA NATIUNILOR UNITE

ADUNAREA GENERALĂ

 

 

REZOLUŢIA 49/60 ,

Adoptată de Adunarea Generală

la a 84-a Şedinţă plenară din

9 decembrie 1994

 

Măsuri pentru eliminarea terorismului internaţional

 

Adunarea Generală,

Reamintind rezoluţia 46/51 din 9 decembrie 1991 şi hotărârea sa 48/411 din 9 decembrie 1993,

Luând notă de raportul Secretarului General,

Luând în considerare în profunzime problema privind măsurile pentru eliminarea terorismului internaţional,

Convinsă că adoptarea declaraţiei privind măsurile pentru eliminarea terorismului internaţional trebuie să contribuie la intensificarea luptei împotriva terorismului internaţional,

1. Aprobă Declaraţia privind măsurile pentru eliminarea terorismului internaţional, al cărei text este anexat prezentei rezoluţii;

2. Invită Secretarul General să informeze toate statele, Consiliul de Securitate, Curtea Internaţională de Justiţie şi principalele agenţii specializate, organizaţii şi organisme cu privire la adoptarea Declaraţiei;

3. Cere să fie întreprinse toate eforturile pentru ca Declaraţia să devină general cunoscută, respectată şi implementată în întregime;

4. Cere statelor ca, în conformitate cu prevederile Declaraţiei, să ia toate măsurile corespunzătoare, la nivel naţional şi internaţional, pentru eliminarea terorismului;

5. Invită Secretarul General să urmărească îndeaproape implementarea prezentei rezoluţii şi a Declaraţiei şi să prezinte Adunării Generale, la cea de-a cincizecea sesiune a sa, un raport referitor la acestea, privind în special modalităţile de implementare ale pct. 10 al Declaraţiei;

6. Hotărăşte să includă în viitoarea ordine de zi a celei de-a cincizecea sesiuni problema intitulată "Măsuri pentru eliminarea terorismului internaţional", în scopul examinării raportului Secretarului General solicitat la pct. 5 de mai sus, fără a aduce prejudicii analizei anuale sau semestriale a celorlalte probleme.

 

 

Anexă

Declaraţie privind măsuri pentru eliminarea 

terorismului internaţional

 

Adunarea Generală,

Orientându-se în conformitate cu obiectivele şi principiile Cartei Naţiunilor Unite,

Reamintind 1) Declaraţia privind principiile dreptului internaţional referitoare la relaţiile de prietenie şi cooperarea dintre state în conformitate cu Carta Naţiunilor Unite, 2) Declaraţia privind întărirea securităţii internaţionale, 3) Definiţia agresiunii, 4) Declaraţia privind intensificarea eficienţei principiului abţinerii de la ameninţarea cu forţa sau utilizarea forţei în relaţiile internaţionale, 5) Declaraţia de la Viena şi Programul de acţiune adoptat de Conferinţa mondială pentru drepturile omului, 6) Pactul internaţional privind drepturile economice, sociale şi culturale şi 7) Pactul internaţional privind drepturile civile şi politice,

Profund afectată de persistenţa în întreaga lume a actelor de terorism internaţional sub toate formele sale de manifestare, inclusiv cele în care statele sunt implicate direct sau indirect, care pun în pericol sau curmă vieţi nevinovate, înrăutăţesc relaţiile internaţionale şi pot periclita securitatea statelor,

Profund îngrijorată de creşterea numărului actelor de terorism bazate pe intoleranţă sau extremism, în multe regiuni ale lumii,

Preocupată de legăturile tot mai largi şi periculoase ale grupărilor teroriste cu traficanţii de droguri şi grupările paramilitare, care au generat toate tipurile de violenţă, ducând la periclitarea ordinii constituţionale a statelor şi încălcând drepturile fundamentale ale omului,

Convinsă de necesitatea unei coordonări şi cooperări mai concertate între state în ce priveşte combaterea crimelor strâns legate de terorism, inclusiv traficul de droguri, comerţul ilicit cu arme, spălarea banilor şi contrabanda cu substanţe nucleare şi alte materiale cauzatoare de moarte şi având în minte rolul pe care-1 pot juca în acest domeniu atât O.N.U., cât şi organizaţiile regionale,

Ferm decisă să elimine terorismul internaţional sub toate formele sale de manifestare,

Convinsă, totodată, că suprimarea actelor terorismului internaţional, inclusiv a celor în care statele sunt - direct sau indirect implicate, constituie un element esenţial pentru menţinerea păcii şi securităţii internaţionale,

Convinsă şi de faptul că cei responsabili pentru actele de terorism internaţional trebuie să fie aduşi în faţa justiţiei,

Subliniind necesitatea majoră de continuă întărire a cooperării internaţionale dintre state în scopul luării şi adoptării unor măsuri practice şi efective pentru prevenirea, combaterea şi eliminarea tuturor formelor de terorism care afectează comunitatea internaţională în mod integral,

Conştientă de rolul important pe care-1 pot juca O.N.U., principalele agenţii specializate şi statele în întărirea lărgirii cooperării privind prevenirea şi combaterea terorismului internaţional, între altele prin sporirea conştientizării publice a problemei,

Reamintind existenţa tratatelor internaţionale referitoare la diferite aspecte ale problemei terorismului internaţional, între altele, 8) Convenţia referitoare la infracţiuni şi la anumite alte acte săvârşite la bordul aeronavelor, semnată la Tokyo, la 14 septembrie 1963, 9) Convenţia pentru reprimarea capturării ilicite a aeronavelor, semnată la Haga, la 16 decembrie 1970, 10) Convenţia pentru reprimarea actelor ilicite îndreptate împotriva securităţii aviaţiei civile, încheiată la Montreal, la 23 septembrie 1971, 11) Convenţia privind prevenirea şi pedepsirea crimelor împotriva persoanelor protejate internaţional, inclusiv agenţi diplomatici, adoptată la New York, la 14 decembrie 1973, 12) Convenţia internaţională împotriva luării de ostatici, adoptată la New York la 14 decembrie 1979, 13) Convenţia privind protecţia fizică a materialelor nucleare, adoptată la Viena, la 30 martie 1980, 14) Protocolul privind reprimarea actelor ilicite de violenţă pe aeroporturi care deservesc aviaţia civilă internaţională, suplimentară la Convenţia pentru reprimarea actelor ilicite îndreptate împotriva securităţii aviaţiei civile, încheiată la Montreal, la 24 februarie 1988, 15) Convenţia pentru reprimarea actelor ilicite împotriva siguranţei navigaţiei maritime, încheiată la Roma, la 10 martie 1988, 16) Protocolul pentru reprimarea actelor ilicite împotriva siguranţei platformelor fixe de pe raza continentală, încheiată la Roma, la 10 martie 1988, 17) şi Convenţia pentru marcarea explozivelor plastice în scopul detectării, încheiată la Montreal, la 1 martie 1991,

Întâmpină cu bucurie încheierea unor acorduri regionale şi declaraţii reciproce perfectate pentru combaterea şi eliminarea terorismului sub toate formele sale de manifestare,

Convinsă de necesitatea trecerii în revistă a extinderii prevederilor legale internaţionale existente pentru combaterea terorismului sub toate formele sale de manifestare, în scopul asigurării unui cadru juridic corespunzător pentru prevenirea şi eliminarea terorismului,

Declară, în mod solemn, următoarele:

1. Statele membre ale Naţiunilor Unite reafirmă în mod solemn condamnarea fără echivoc a tuturor actelor, metodelor şi practicilor terorismului ca fiind criminale şi de nejustificat, indiferent unde şi de către cine comise, inclusiv cele care ameninţă relaţiile de prietenie dintre state şi popoare şi care reprezintă un pericol pentru integritatea teritorială şi securitatea statelor;

2. Actele, metodele şi practicile terorismului constituie o gravă încălcare a obiectivelor şi principiilor Naţiunilor Unite, putând să reprezinte o ameninţare pentru pacea şi securitatea internaţională, pentru relaţiile prieteneşti dintre state, pentru cooperarea internaţională vizând şi distrugerea drepturilor şi libertăţilor fundamentale ale omului şi a fundamentelor democratice ale societăţii;

3. Actele criminale care în mod intenţionat sau premeditat provoacă o stare de teroare în publicul larg, într-un grup de persoane sau la persoane particulare din raţiuni politice sunt de nejustificat în toate circumstanţele, indiferent care ar fi considerentele politice, filosofice, ideologice, rasiale, etnice, religioase sau de altă natură care ar putea fi invocate pentru justificarea lor;

4. Statele, orientându-se după obiectivele şi principiile Cartei Naţiunilor Unite şi după alte reglementări importante ale dreptului internaţional, trebuie să se abţină de la organizarea, instigarea, asistarea sau participarea la acte de terorism în teritoriile altor state sau de la a accepta sau încuraja activităţi în propriile lor teritorii îndreptate către comiterea unor asemenea acte;

5. De asemenea, statele trebuie să-şi îndeplinească obligaţiile care le revin conform Cartei Naţiunilor Unite şi altor reglementări de drept internaţional pentru combaterea terorismului internaţional şi trebuie să ia măsuri efective şi ferme potrivit prevederilor relevante ale dreptului internaţional şi standardelor internaţionale privind drepturile omului pentru eliminarea urgentă şi definitivă a terorismului internaţional, în special:

(a) Să se abţină de la organizarea, instigarea, facilitarea, finanţarea, încurajarea sau tolerarea activităţilor teroriste şi să ia măsuri practice corespunzătoarea pentru a se asigura că teritoriile lor nu sunt utilizate pentru instalaţii sau tabere de antrenament teroriste sau pentru pregătirea sau organizarea unor acte de terorism îndreptate împotriva altor state sau a cetăţenilor acestora;

(b) Să asigure reţinerea şi urmărirea sau extrădarea celor care comit acte teroriste, în conformitate cu prevederile relevante ale dreptului lor naţional;

(c) Să încerce să încheie acorduri speciale în acest scop, pe baze bilaterale, regionale sau multilaterale şi să pregătească proiecte de acorduri de cooperare;

(d) Să coopereze cu alte state pentru schimb de informaţii relevante privind prevenirea şi combaterea terorismului;

(e) Să adopte prompt toate măsurile necesare pentru implementarea convenţiilor internaţionale existente în această materie la care sunt parte, inclusiv pentru armonizarea legislaţiei lor interne cu aceste convenţii;

(f) Înainte de acordarea de azil, să ia măsuri corespunzătoare pentru a se asigura că persoana care cere azil nu a fost angajată în activităţi teroriste şi, după acordarea azilului, pentru a se asigura că statutul de refugiat nu este utilizat într-o manieră care să contravină prevederilor pct. (a) de mai sus;

6. În scopul de a lupta efectiv împotriva creşterii numărului şi a intensificării caracterului internaţional a actelor de terorism şi a efectelor acestora, statele trebuie să-şi întărească cooperarea în acest domeniu, în special prin sistematizarea schimbului de informaţii privind prevenirea şi combaterea terorismului, precum şi prin implementarea efectivă a convenţiilor internaţionale importante şi prin încheierea de acorduri de asistenţă judiciară reciprocă şi de extrădare la nivel bilateral, regional şi multilateral;

7. În acest context, statele sunt încurajate să revadă urgent extinderea prevederilor legale internaţionale privind prevenirea, reprimarea şi eliminarea terorismului în toate formele şi manifestările sale, în scopul de a se asigura că există un cadru juridic care să acopere toate aspectele problemei;

8. În plus, statele care nu au procedat până în prezent aşa, trebuie să analizeze, ca o chestiune de prioritate, să devină părţi ale convenţiilor şi protocoalelor referitoare la diferite aspecte ale terorismului internaţional la care se face referire în preambulul prezentei Declaraţii;

9. Naţiunile Unite, principalele agenţii specializate şi organizaţii interguvernamentale, precum şi alte organisme importante trebuie să întreprindă toate eforturile în vederea promovării măsurilor pentru combaterea şi eliminarea actelor de terorism şi pentru întărirea rolului lor în acest domeniu.

10. Secretarul General va trebui să acorde asistenţă în ce priveşte implementarea prezentei Declaraţii, luând, în cadrul resurselor existente, următoarele măsuri practice pentru întărirea cooperării internaţionale:

(a) Culegere de date referitoare la statutul şi implementarea acordurilor existente multilaterale, regionale şi bilaterale privind terorismul internaţional, inclusiv informaţii privind incidente cauzate de terorismul internaţional şi urmărirea penală şi condamnarea, pe baza informaţiilor primite de la depozitarii acestor acorduri şi de la statele membre;

(b) Un compendiu de legislaţii naţionale şi de reglementări privind prevenirea şi reprimarea terorismului internaţional în toate formele şi manifestările sale, pe baza informaţiilor primite de la statele membre;

(c) O trecere în revistă analitică a instrumentelor juridice internaţionale existente referitoare la terorismul internaţional, în scopul de a asista statele în identificarea aspectelor acestei probleme care nu au fost acoperite de asemenea instrumente şi destinate dezvoltării ulterioare a cadrului juridic al convenţiilor referitoare la terorism internaţional;

(d) O trecere în revistă a posibilităţilor existente în cadrul sistemului Naţiunilor Unite pentru asistarea statelor în organizarea de seminare şi cursuri de pregătire privind combaterea crimelor legate de terorismul internaţional;

11. Toate statele trebuie să promoveze şi să implementeze, cu bună credinţă şi în mod efectiv, prevederile prezentei Declaraţii în toate aspectele lor;

12. Accentul se pune pe necesitatea de a continua eforturile care vizează eliminarea definitivă a tuturor actelor de terorism, prin întărirea cooperării internaţionale şi dezvoltarea progresivă a dreptului internaţional, precum şi prin intensificarea şi creşterea eficienţei cooperării dintre Naţiunile Unite şi alte importante agenţii specializate, organizaţii şi organisme.

 

Anexa nr. 3

 

ORGANIZATIA NATIUNILOR UNITE

ADUNAREA GENERALĂ

 

 REZOLUTIA 50/53 

Adoptată de Adunarea Generală 

la a 87-a şedinţă plenară

din 11 decembrie 1995

 

Măsuri pentru eliminarea terorismului internaţional

 

Adunarea Generală,

Reamintind Rezoluţia sa 49/60 din 9 decembrie 1994 prin care a adoptat Declaraţia privind măsuri pentru eliminarea terorismului internaţional,

Reamintind, totodată, că în declaraţia acută publică la 31 ianuarie 1992 de către preşedintele Consiliului de Securitate cu ocazia întrunirii Consiliului de Securitate la nivel de şefi de stat şi de guvern, membrii Consiliului şi-au exprimat profunda îngrijorare referitor la actele de terorism internaţional şi au subliniat necesitatea comunităţii internaţionale de a se ocupa în mod efectiv de asemenea acte,

Reamintind, în continuare, Declaraţia cu ocazia celei de-a cincizecea aniversări a Naţiunilor Unite, Rezoluţia 50/6,

Profund îngrijorată de persistenţa actelor teroriste, care au avut loc peste tot în lume,

Subliniind continua necesitate de întărire a cooperării internaţionale dintre state şi dintre organizaţii şi agenţii internaţionale, organizaţii regionale şi Naţiunile Unite în scopul prevenirii, combaterii şi eliminării terorismului sub toate formele şi manifestările sale,

Examinând raportul Secretarului General din 24 august 1995,

1. Condamnă cu putere toate actele, metodele şi practicile terorismului ca fiind criminale şi de nejustificat;

2. Reiterează că actele criminale intenţionate sau premeditate să provoace o stare de teroare în publicul larg, într-un grup de persoane sau la persoane particulare din scopuri politice sunt, în toate circumstanţele, de nejustificat, indiferent de considerentele politice, filosofice, ideologice, rasiale, etnice, religioase sau de altă natură care ar putea fi invocate pentru justificarea lor (pct. 3 al Declaraţiei privind măsuri pentru eliminarea terorismului internaţional, anexă la Rezoluţia 49/60);

3. Reafirmă Declaraţia privind măsuri pentru eliminarea terorismului internaţional, anexă la Rezoluţia 49/60;

4. Cere tuturor statelor să promoveze şi să implementeze efectiv şi cu bună credinţă prevederile Declaraţiei, sub toate aspectele acestora;

5. Cere, de asemenea, statelor să-şi întărească cooperarea reciprocă pentru a se asigura că cei care participă la activităţi teroriste, indiferent de natura participării acestora, să nu-şi găsească nicăieri azil;

6. Cheamă toate statele să ia măsuri necesare pentru implementarea obligaţiilor lor potrivit convenţiilor internaţionale existente, să respecte integral principiile dreptului internaţional şi să contribuie la continua dezvoltare a dreptului internaţional în acest domeniu;

7. Reaminteşte rolul Consiliului de Securitate în combaterea terorismului internaţional atunci când reprezintă o ameninţare la pacea şi securitatea internaţională;

8. Cere Secretarului General să urmărească îndeaproape implementarea Declaraţiei şi să prezinte un raport anual privind implementarea pct. 10 al Declaraţiei, luând în considerare, în raportul său, modalităţile stabilite şi punctele de vedere exprimate de state în dezbaterea celui de-al şaselea comitet pe durata celei de-a cincizecea sesiuni a Adunării Generale;

9. Hotărăşte să includă pe ordinea de zi a celei de-a cincizeci şi una sesiuni problema intitulată "Măsuri pentru eliminarea terorismului internaţional".

